《赠赵正之》
宋代·林敏功

君为稻田官，君非力田科。我令耕田夫，为君奏田歌。

南亩茨粱稼，东郊烟雨蓑。田家不作苦，奈此岁暮何。

悯悯望有年，一失成蹉跎。立苗非不疏，稊稗常苦多。

小人剥良善，蓬蒿贱嘉禾。去恶藉老农，芟夷戒骈罗。

夫君邦之彦，妙年加切磋。治国与治身，此道终靡他。

人心不相远，如以斧伐柯。愿君日显荣，吾言期不磨。

作者简介：蕲州蕲春人，字子仁。年十六预乡荐，下第归，杜门不出凡二十年。哲宗元符末诏征不赴。与弟林敏修居比邻，终老以文字相友善，世称二林。徽宗政和中赐号高隐处士。